У квалификацијама за Европско првенство 1972, Њемачка је играла у групи са Пољском, Турском и Албанијом, завршила је групу на првом мјесту, са четири побједе и два ремија и изборила четвртфинале против Енглеске. На Вемблију је тријумфовала 3:1, док је у Берлину било 0:0 и Њемачка се пласирала на прво Европско првенство. Завршница првенства играна је у Белгији, Њемачка је у полуфиналу играла против Белгије и побиједила је 2:1, са два гола Герда Милера. У финалу је играла против Совјетског Савеза и побиједила је 3:0, Герд Милер је постигао два гола, док је Вемер постигао трећи и донио Њемачкој прву титулу шампиона Европе; првенство је такође означило и почетак ере у којој је Њемачка стизала барем до полуфинала на шест од наредних седам првенстава.